‘মানুষ মারা’ স্কুলটি এখন ‘মানুষ গড়া’ স্কুল
নীলফামারীতে একটি স্কুল আছে, যার নাম মানুষ মারা স্কুল। সরকারি এই প্রাথমিক বিদ্যালয়টি এ নামেই দীর্ঘ দিন চলে আসছে।







এই নামটি নিয়ে স্থানীয়দের মধ্যে আপত্তিও ছিল। অভিভাবকদের কথা হচ্ছে– সন্তান স্কুলে পাঠাব মানুষ হতে। শিক্ষাপ্রতিষ্ঠান হচ্ছে মানুষ গড়ার কারিগর। সেখানে স্কুলের নামই যদি হয় মানুষ মারা সেটি কেমন কথা? কিন্তু সরকারি প্রতিষ্ঠানের নাম পরিবর্তন করা বহু ঝক্কিঝামেলার ব্যাপার হওয়ায় অনেকটা মেনে নিয়েছিল সবাই।




নীলফামারী জেলার সদর উপজেলায় অবস্থিত এই শিক্ষাপ্রতিষ্ঠানটির নাম বদলে দেয়া হয়েছে। এই শিক্ষাপ্রতিষ্ঠানের নতুন নাম রাখা হয়েছে ‘মানুষ গড়া সরকারি প্রাথমিক বিদ্যালয়’। শিক্ষা মন্ত্রণালয় থেকে এ উদ্যোগ নেয়া হয়েছে।
এই মন্ত্রণালয়ের উপসচিব জাহানারা রহমান সোমবার বিদ্যালয়টির নাম পরিবর্তন সংক্রান্ত আদেশে সই করেন। মঙ্গলবার আদেশটি জারি করা হয়েছে।
আদেশে বলা হয়েছে– জনস্বার্থে এ আদেশ জারি করা হলো এবং তা অবিলম্বে কার্যকর হবে।
মন্ত্রণালয়ের একটি সূত্র জানায়, দেশের সরকারি-বেসরকারি শিক্ষাপ্রতিষ্ঠানগুলোর নামের অসঙ্গতি দূর করতে দরকারি সংশোধনী ও পরিবর্তন আনছে সরকার। রাজাকার ও বিতর্কিত ব্যক্তিদের নামে যেসব প্রতিষ্ঠান রয়েছে, সেগুলোর নাম পরিবর্তন করা হয়েছে। এরই ধারাবাহিকতায় নীলফামারী জেলার সদর উপজেলার মানুষ মারা সরকারি প্রাথমিক বিদ্যালয়ের নাম পরিবর্তন করে মানুষ গড়া সরকারি প্রাথমিক বিদ্যালয় করা হয়েছে।

নীলফামারীতে একটি স্কুল আছে, যার নাম মানুষ মারা স্কুল। সরকারি এই প্রাথমিক বিদ্যালয়টি এ নামেই দীর্ঘ দিন চলে আসছে।